《夏日小园》
元代·方回

山中岂不乐，奈无田可耕。
傍宅莳荒圃，长夏日閒行。
行倦即独坐，时闻幽鸟鸣。
剪花汰葵冗，护笋观竹成。
诗就意偶到，事罕心无营。
忽复佳客至，取酒相与倾。
熟醉径高卧，颓然忘送迎。
余龄能几何，聊用遨此生。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。